
În cauza Mihăilă împotriva României,
Curtea Europeană a Drepturilor Omului (Secția a patra), reunită într-un comitet compus din:
	Gabriele Kucsko-Stadlmayer, președinte,
	Iulia Antoanella Motoc,
	Pere Pastor Vilanova, judecători,
și Crina Kaufman, grefier adjunct de secție a.i.,
[bookmark: _Hlk106007958]având în vedere cererea (nr. 54262/14) îndreptată împotriva României, prin care o resortisantă a acestui stat, doamna Viorica Mihăilă („reclamanta”), născută în 1955 și domiciliată în Timișoara, reprezentată de C. Obîrșanu, avocată în Timișoara, a sesizat Curtea la 1 septembrie 2014,  în temeiul art. 34 din Convenția pentru apărarea drepturilor omului și a libertăților fundamentale („Convenția”),
având în vedere decizia de a aduce prezenta cerere la cunoștința Guvernului român („Guvernul”), reprezentat de agentul guvernamental, doamna O. Ezer, din cadrul Ministerului Afacerilor Externe,
având în vedere observațiile părților,
după ce a deliberat în camera de consiliu, la 17 mai 2022,
pronunță prezenta hotărâre, adoptată la aceeași dată:
OBIECTUL CAUZEI
1. La 11 februarie 2002, reclamanta, care se deplasa pe jos, a fost izbită de un autovehicul. Impactul i-a cauzat mai multe fracturi și un traumatism cranian. Persoana în cauză a fost transportată la Unitatea de Primiri Urgențe în stare de comă. A rămas internată în spital timp de aproximativ o lună.
2. Poliția a deschis din oficiu o anchetă cu privire la împrejurările producerii accidentului. Având în vedere înțelegerea amiabilă încheiată de părțile implicate în accident, Parchetul a emis, la 13 iunie 2002, o rezoluție de neîncepere a urmăririi penale.
3. Printr-o decizie din 14 mai 2004, Inspecția Muncii a considerat că, din cauza agravării vătămării corporale, reclamanta își pierduse total și permanent capacitatea de muncă. La 2 octombrie 2006, Comisia de expertiză medicală a persoanelor cu handicap pentru adulți a examinat reclamanta și a eliberat un certificat care atesta faptul că aceasta avea o invaliditate permanentă de gradul I, categoria în care sunt încadrate cele mai grave dizabilități.
4. La 3 octombrie 2006, invocând deteriorarea stării sale de sănătate și agravarea prejudiciilor fizice, psihice și materiale care i-au fost cauzate de accident, reclamanta a depus o plângere împotriva conducătorului autovehiculului pentru vătămare corporală din culpă.
5. Parchetul a redeschis ancheta la 6 august 2008 și a dispus realizarea unei expertize medico‑legale, care a confirmat că reclamanta prezenta infirmitate permanentă. Cu toate acestea, la 19 ianuarie 2009, Parchetul a dispus încetarea urmăririi penale, considerând că, având în vedere data accidentului, termenul de prescripție pentru introducerea unei acțiuni în justiție expirase.
6. În urma contestației formulate de reclamantă, Judecătoria Timișoara a dispus redeschiderea anchetei la 28 aprilie 2009. Recursul formulat de Parchet a fost respins printr-o hotărâre definitivă a Tribunalului Timiș din 4 noiembrie 2009, pe motiv că data de la care începea să curgă termenul de prescripție de cinci ani era 14 mai 2004, dată la care a fost constatată agravarea vătămării corporale (a se vedea supra, pct. 3) și că acest termen fusese întrerupt de plângerea introdusă de reclamantă (a se vedea supra, pct. 4).
7. O expertiză efectuată de poliția judiciară în 2012 a concluzionat că singurul responsabil de producerea accidentului era conducătorul autovehiculului.
[bookmark: paragraph00008]8. La 23 octombrie 2013, Parchetul a emis o ordonanță de încetare a urmăririi penale, pe motiv că termenul de prescripție de cinci ani pentru introducerea unei acțiuni împotriva conducătorului auto a început să curgă de la data producerii accidentului sau de la data agravării prejudiciului, dar că, în orice caz, acesta expirase cel târziu la 14 mai 2009.
[bookmark: paragraph00009]9. În urma unei plângeri formulate de reclamantă, prin care a fost contestată modalitatea de calcul a termenului de prescripție, ordonanța de încetare a urmăririi penale a fost confirmată printr-o sentință definitivă din 27 februarie 2014 a Judecătoriei Timișoara. Nici Parchetul, nici judecătoria nu au făcut referire la hotărârea definitivă a Tribunalului Timiș din 4 noiembrie 2009, care a stabilit că termenul de prescripție fusese întrerupt ca urmare a introducerii plângerii de către reclamantă (supra, pct. 6).
[bookmark: paragraph00010]10. Reclamanta menționează, fără alte precizări, că a formulat o cerere de reparare a prejudiciului în fața unei instanțe civile, care a fost respinsă din cauza neplății taxei judiciare de timbru. Reclamanta susține că nu dispune de mijloacele financiare necesare pentru achitarea acestei taxe.
[bookmark: _Hlk36126677]MOTIVAREA CURȚII
CU PRIVIRE LA CALITATEA SOȚULUI RECLAMANTEI DE A MENȚINE CEREREA
11. Doamna Mihăilă a decedat în 2020. Printr-o scrisoare din 5 noiembrie 2020, soțul său, domnul Mihai Mihăilă, moștenitor legal, a informat Curtea cu privire la dorința sa de a menține cererea introdusă de soția sa.
12. Guvernul susține că domnul Mihăilă nu poate pretinde că este victima pretinsei încălcări în sensul art. 34 din Convenție.
13. Curtea consideră că domnul Mihăilă are un interes legitim să obțină constatarea faptului că ancheta cu privire la împrejurările producerii accidentului nu a îndeplinit cerințele prevăzute la art. 2 din Convenție. Prin urmare, aceasta îi recunoaște calitatea de a se substitui reclamantei în prezenta procedură și, prin urmare, calitatea procesuală în temeiul art. 34 din Convenție [a se vedea, mutatis mutandis, Dalban împotriva României (MC), nr. 28114/95, pct. 39, CEDO 1999‑VI]. Din motive de ordin practic, doamna Mihăilă va continua să fie numită „reclamanta” în prezenta hotărâre, deși calitatea de parte reclamantă ar trebui să fie atribuită, în prezent, domnului Mihăilă.
[bookmark: _Hlk36127423][bookmark: _Hlk88751301][bookmark: _Hlk34839031]CU PRIVIRE LA PRETINSA ÎNCĂLCARE A ART. 2 DIN CONVENȚIE
14. Reclamanta susține că ancheta nu a permis sancționarea persoanei responsabile de producerea accidentului care i-a pus în pericol viața și repararea prejudiciilor pe care le-a suferit ca urmare a acestui accident.
[bookmark: _Hlk36127606][bookmark: _Hlk78277719]15. Guvernul pledează pentru neepuizarea căilor de atac interne, considerând că, după încetarea urmăririi penale, reclamanta ar fi trebuit să introducă o acțiune în răspundere civilă delictuală împotriva conducătorului auto. Acesta precizează că, în temeiul jurisprudenței Curții Constituționale, o cerere de reparare introdusă în fața unei instanțe civile pentru prejudiciile materiale și morale decurgând dintr-o cauză penală poate fi scutită de la plata taxei judiciare de timbru, cu condiția ca fapta cauzatoare de prejudicii să fie calificată drept infracțiune în sensul dreptului penal.
16. În ceea ce privește fondul, Guvernul consideră că ancheta a îndeplinit criteriile de eficacitate, impuse de art. 2 din Convenție.
17. Reclamanta susține că, în temeiul dispozițiilor Codului de procedură penală, examinarea unei astfel de acțiuni civile ar fi fost suspendată timp de doisprezece ani, în așteptarea soluționării procesului penal.
[bookmark: lt_pId086]18. Curtea reamintește că a fost deja sesizată să examineze, în cauza Nicolae Virgiliu Tănase împotriva României (MC) (nr. 41720/13, pct. 133-186, 25 iunie 2019), eficacitatea anchetei efectuate de autoritățile naționale cu privire la împrejurările producerii unui accident de circulație în care a fost implicat reclamantul.
19. Aceasta a considerat că, în cazul vătămării potențial letale și care a fost cauzată fără intenție, obligația procedurală care decurge din art. 2 impune doar ca ordinea juridică a statului să ofere reclamantului o cale de atac în fața instanțelor civile, dar nu impune desfășurarea unei anchete penale privind împrejurările producerii accidentului (Nicolae Virgiliu Tănase, citată anterior, pct. 163 și 172). Totuși, nimic nu împiedică ca în legislația națională să se prevadă posibilitatea unei anchete penale în astfel de cazuri (Nicolae Virgiliu Tănase, citată anterior, pct. 172).
20. În cauza respectivă, Curtea a hotărât în special că faptul că reclamantul nu a introdus o acțiune civilă separată împotriva persoanelor responsabile de producerea accidentului nu poate fi reținut împotriva sa în cadrul aprecierii chestiunii dacă acesta a epuizat sau nu căile de atac interne (Nicolae Virgiliu Tănase, citată anterior, pct. 177).
21. În cauzele care implică neexaminarea pe fond a constituirii ca parte civilă, din cauza inadmisibilității plângerilor penale cu care erau conexate, Curtea a acordat importanță accesibilității și eficacității celorlalte căi de atac judiciare disponibile persoanelor în cauză pentru a-și susține pretențiile, în special acțiunile în fața instanțelor civile (Petrella împotriva Italiei, nr. 24340/07, pct. 49, 18 martie 2021).
22. În speță, trebuie subliniat că reclamanta, care a formulat o plângere împotriva conducătorului auto (supra, pct. 4), a făcut uz de o cale de atac ce putea să ducă la soluționarea pretențiilor sale. Prin urmare, aceasta se putea aștepta în mod rezonabil că respectivele capete de cerere vor fi examinate în cursul procesului penal (mutatis mutandis, Nicolae Virgiliu Tănase, citată anterior, pct. 177).
23. În ceea ce privește posibilitatea de a recurge la o altă cale de atac, Curtea observă că examinarea unei acțiuni civile distincte ar fi fost obligatoriu suspendată timp de doisprezece ani, în așteptarea soluționării procesului penale (supra, pct. 17).
24. În ceea ce privește cererea de reparație formulată în fața unei instanțe civile după finalizarea anchetei penale (supra, pct. 10), Curtea observă că aceasta a fost respinsă, fără să fie examinată pe fond, pe motiv că nu fusese achitată taxa judiciară de timbru. Desigur, reclamanta ar fi putut solicita scutirea de la plata acestei taxe. Cu toate acestea, rezultatul unei astfel de cereri era incert la momentul respectiv, întrucât ancheta nu stabilise că fapta cauzatoare de prejudicii constituia o infracțiune (supra, pct. 15).
25. În orice caz, având în vedere perioada de doisprezece ani care s-a scurs de la data producerii accidentului și până la încetarea definitivă a anchetei (supra, pct. 9), Curtea apreciază că ar fi fost excesiv să i se impună reclamantei să introducă o nouă acțiune pentru a stabili eventuala răspundere civilă a conducătorului auto și pentru a obține obligarea acestuia la repararea prejudiciilor pe care le-a cauzat (a se vedea, mutatis mutandis, Petrella, citată anterior, pct. 53).
26. Prin urmare, este necesar să se respingă excepția ridicată de Guvern.
27. În speță, având în vedere vătămările potențial letale cauzate reclamantei (supra, pct. 1), Curtea concluzionează că art. 2 este aplicabil.
28. Pe de altă parte, Curtea constată că cererea nu este în mod vădit nefondată în sensul art. 35 § 3 din Convenție. Curtea subliniază, în plus, că această cerere nu prezintă niciun alt motiv de inadmisibilitate. Prin urmare, este necesar să fie declarată admisibilă.
[bookmark: lt_pId914]29. Principiile generale referitoare la respectarea cerinței procedurale prevăzute la art. 2, în special în cazul accidentelor rutiere, au fost rezumate în hotărârea în cauza Nicolae Virgiliu Tănase (citată anterior, pct. 163, 165‑171).
30. Ancheta penală cu privire la împrejurările producerii accidentului s-a încheiat la șapte ani și patru luni de la depunerea plângerii, ca urmare a prescrierii răspunderii penale (supra, pct. 4 și 9).
[bookmark: _Hlk102119147]31. Curtea consideră că autoritățile au dispus de suficient timp pentru a realiza o anchetă efectivă înainte de intervenția prescripției în 2009 (supra, pct. 8). Cu toate acestea, constată că, înainte de emiterea ordonanței de încetare a urmăririi penale de către Parchet, au fost efectuate doar două expertize (supra, pct. 5 și 7), dintre care una ulterior împlinirii termenului de prescripție (supra, pct. 7). Nu a fost efectuat niciun alt act de urmărire penală.
32. Or, împrejurări precum cele din prezenta cauză, în care există riscul ca prescripția răspunderii penale să împiedice stabilirea eventualei răspunderi, ar fi trebuit să determine autoritățile interne să dea dovadă de o mai mare rigoare în ancheta lor cu privire la cauzele accidentului și în căutarea eventualilor responsabili (a se vedea, mutatis mutandis, Gina Ionescu împotriva României, nr. 15318/09, pct. 41, 11 decembrie 2012, și jurisprudența citată).
33. Având în vedere, în special, durata anchetei și consecințele defavorabile ale acesteia asupra reclamantei, Curtea consideră că autoritățile naționale nu au acționat cu diligența impusă de art. 2 din Convenție.
34. Prin urmare, a fost încălcat art. 2 din Convenție sub aspect procedural.
CU PRIVIRE LA APLICAREA ART. 41 DIN CONVENȚIE
35. Reclamanta solicită 50 000 de euro (EUR) cu titlu de despăgubire pentru prejudiciul moral pe care consideră că l-a suferit și 1 000 de euro (EUR) pentru pretinsele cheltuieli de judecată suportate în cadrul procedurii desfășurate în fața Curții.
36. Guvernul se opune acestor cereri, considerându-le excesive.
[bookmark: _Hlk79402689][bookmark: _Hlk78209429]37. Curtea acordă reclamantei 20 000 EUR cu titlu de despăgubire pentru prejudiciul moral, plus orice sumă ce poate fi datorată cu titlu de impozit.
38. Ținând seama de documentele de care dispune și de jurisprudența sa, Curtea consideră că este rezonabil să acorde reclamantei suma de 1 000 EUR, justificată în mod corespunzător prin chitanțele prezentate, cu titlu de cheltuieli de judecată pentru procedura desfășurată în fața sa, plus orice sumă ce poate fi datorată cu titlu de impozit.
39. Curtea consideră necesar ca rata dobânzilor moratorii să se întemeieze pe rata dobânzii facilității de împrumut marginal practicată de Banca Centrală Europeană, majorată cu trei puncte procentuale.
PENTRU ACESTE MOTIVE, ÎN UNANIMITATE, CURTEA
declară cererea admisibilă;
hotărăște că a fost încălcat art. 2 din Convenție sub aspect procedural;
hotărăște
că statul pârât trebuie să plătească reclamantei, în termen de trei luni următoarele sume, care trebuie convertite în moneda statului pârât la rata de schimb aplicabilă la data plății:
20 000 EUR (douăzeci de mii de euro), plus orice sumă ce poate fi datorată cu titlu de impozit, pentru prejudiciul moral;
1 000 EUR (o mie de euro), plus orice sumă ce poate fi datorată de reclamantă cu titlu de impozit, pentru cheltuielile de judecată,
că, de la expirarea termenului menționat și până la efectuarea plății, aceste sume trebuie majorate cu o dobândă simplă, la o rată egală cu rata dobânzii facilității de împrumut marginal practicată de Banca Centrală Europeană, aplicabilă pe parcursul acestei perioade și majorată cu trei puncte procentuale;
respinge cererea de acordare a unei reparații echitabile pentru celelalte capete de cerere.
Redactată în limba franceză, apoi comunicată în scris la 14 iunie 2022, în temeiul art. 77 § 2 și  § 3 din Regulament.
	
[bookmark: _GoBack]Crina Kaufman	Gabriele Kucsko-Stadlmayer 
Grefier adjunct a.i.	Președinte

